কলকাতায় বাড়ি পাহারা দেওয়ার জন্য কুকুর ভাড়ার চাহিদা বাড়ছে! পাল্লা দিয়ে বাড়ছে জোগানদার সংস্থাও।
ভ্রমণবিলাসী বাঙালি বেড়াতে গেলে বাড়ি পাহারার দায়িত্ব দিত পাড়ার ছেলেদেরই। কিন্তু ফ্ল্যাটের দাপটে সেই পাড়া-সংস্কৃতি অনেকদিন আগেই ফিকে হয়ে গিয়েছে। শহরবাসী তাই এখন বাড়ি পাহারার দায়িত্ব দিচ্ছে সারমেয়দের উপর। বৌবাজারের একটি বেসরকারি নিরাপত্তা সংস্থার মালিক বলেন, ‘‘খালি বাড়ির দায়িত্ব আমাদের হাতে দিতেই স্বচ্ছন্দ কলকাতার বহু বাসিন্দা। সেই নিরাপত্তা ব্যবস্থায় নবতম সংযোজন সারমেয়।’’
বাড়ি পাহারায় নিশ্চিন্তে সারমেয়দের দায়িত্ব দিচ্ছেন অনেক শহরবাসীই। টালিগঞ্জের এমন একটি সংস্থার মালিক অনীক বসু বলেন, ‘‘মূলত ডোবারম্যান, জার্মান শেফার্ড এবং ল্যাব্রেডর ভাড়া দিই। ভাড়ার অঙ্ক মাসে ১৬ থেকে ২০ হাজার টাকা। ‘স্নিফার ডগ’ হলে ভাড়া ৩০ হাজারের বেশি।’’ পাহারায় কুকুর থাকলেও তার দেখভালে একজন হ্যান্ডলার থাকেন সর্বক্ষণ। উভয়ের থাকার বন্দোবস্তের দায়িত্ব গৃহকর্তার। খাওয়া ও অন্যান্য খরচ সংস্থার। 
সারমেয়র উপর যে গৃহস্থদের একাংশের ভরসা বাড়ছে, তার প্রমাণ মিলেছে ব্রড স্ট্রিটের বাসিন্দা অঙ্কুশ বার্নওয়ালের কথায়। তিনি বলেন, ‘‘বছরে একবার তিন-চার মাসের জন্য বিদেশ যাই ছেলের কাছে। কুকুর বাড়ির পাহারায় থাকে, নিশ্চিন্ত থাকি।’’ একই অভিজ্ঞতা গণেশচন্দ্র অ্যাভিনিউয়ের রীতেশ সিংহেরও। বারাসতে তাঁর একটি কারখানা রয়েছে। বছর তিনেক ধরে সেখানে ভাড়ায় কুকুর রেখেছেন তিনি।
পুণে, হায়দরাবাদ ও জামশেদপুরে এই ব্যবস্থা আগেই চালু হয়েছে। বছর পাঁচেক হল কলকাতায় শুরু হয়েছে। আগে কারখানা পাহারা দেওয়ার জন্য বেসরকারি নিরাপত্তারক্ষীর সঙ্গে কুকুর ভাড়ার চাহিদা ছিল। বাগুইআটির একটি সংস্থার প্রতিনিধি চঞ্চল সাহু বলেন, ‘‘ফাঁকা বাড়িতে নিরাপত্তারক্ষীকে সাহস জোগায় কুকুর। দুষ্কৃতীরাও ভয়ে থাকে।’’
পাহারাদার কুকুরের চাহিদা বৃদ্ধির পিছনে আবাসনগুলিরও ভূমিকা রয়েছে। এয়ারপোর্ট এলাকার এক সংস্থার কর্ণধার বরেন রায় বলেন, ‘‘শহরতলিগুলিতেও এখন আবাসনের রমরমা। সেখানে দিনরাতের নিরাপত্তারক্ষী নিযুক্ত থাকলেও অনেক আবাসনে রাত-পাহারার জন্য কুকুর দিয়েছি।’’
অতএব, ভরসা সারমেয়তেই!